REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/70-18

5. april 2018. godine

B e o g r a d

ZAPISNIK

41. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 5. APRILA 2018. GODINE

Sednica je počela u 09,15 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Goran Ćirić, Milorad Mijatović, Milan Lapčević i Zoltan Pek.

Sednici su prisustvovali zamenici članova Odbora: Đorđe Milićević (zamenik Dušana Bajatovića) i Đorđe Kosanić (zamenik Vojislava Vujića).

Sednici nisu prisustvovali članovi Odbora: Zoran Krasić, Milorad Mirčić, Saša Radulović, niti njihovi zamenici.

Sednici su, na poziv predsednika Odbora, prisustvovali predstavnici Državne revizordske institucije: Radoslav Sretenović, predsednik, dr Bojana Mitrović, potpredsednik, članovi Saveta: Natalija Ćatović, Gordana Tišma i Miroslav Mitrović, vrhovni državni revizori: dr Duško Pejović, Radulka Urošević, Gordana Nahajovski, Svetlana Toma Anokić i Ivica Gavrilović, ovlašćeni državni revizori: Žarko Riznić i Mirjana Gačević, Mirjana Marković, sekretar Institucije, Iva Vasilić, šef Kancelarije predsednika i Nada Mirković, viši savetnik.

Na predlog predsednika Odbor je, jednoglasno, utvrdio sledeći

D n e v n i r e d:

1. Razmatranje Izveštaja o radu Državne revizorske institucije za 2017. godinu.

**Prva tačka dnevnog reda: Razmatranje Izveštaja o radu Državne revizorske institucije za 2017. godinu**

Predsednik Radoslav Sretenović je ukratko predstavio rad Državne revizorske institucije za 2017. Godinu. Kao najvažnije istakao je da je u postupku revizije vršeno ispitivanje funkcionisanja sistema finansijskog upravljanja i kontrole i uspostavljanje interne revizije, u cilju utvrđivanja rizika i pristupa reviziji. Kod 117 od 200 subjekata čiji su finansijski izveštaji revidirani, uspostavljeni sistem internih kontrola ne pruža razumno uveravanje da će biti ostvareni ciljevi korisnika javnih sredstava i ukupan broj nepravilnosti koje ukazuju na nefunkcionisanje sistema finansijskog upravljanja i kontrole je 997. Skoro polovina nepravilnosti odnosi se na kontrolne aktivnosti koje obuhvataju primenu pisanih politika i postupaka uspostavljenih radi pružanja uveravanja da su rizici za postizanje ciljeva ograničeni na prihvatljiv nivo

U izveštajima o reviziji finansijskih izveštaja i pravilnosti poslovanja deo „skretanje pažnje“ korišćen je da se ukaže na: propise koji nisu doneti, odredbe propisa koje mogu proizvesti negativne posledice, pitanja koja nisu uređena postojećim propisima, neusaglašenost propisa, neusklađenost mišljenja i tumačenja nadležnih ministarstava sa pozitivnim zakonskim propisima Republike Srbije, neusaglašenost internih akata sa propisima i na druga pitanja, o čemu je posebnim dopisom Državna revizorska institucija dala nadležnim organima preporuke za izmene ili donošenje propisa, i to 15 zakona, četiri uredbe, šest pravilnika i jednu odluku.

Nepravilnosti kod transakcija koje su u osnovi rashoda za zaposlene utvrđene su u iznosu od preko milijardu dinara. Nešto više od 60% nepravilnosti utvrđeno je na centralnom nivou vlasti. Pored navedenih, utvrđene su i nepravilnosti u vezi sa poštovanjem odredbi propisa kojima se ograničava zapošljavanje u javnom sektoru, kao i propisima kojima je privremeno uređena osnovica za obračun i isplatu plata, odnosno zarada i drugih stalnih primanja.

Značajan deo (više od četvrtine) nepravilnosti u sprovođenju javnih nabavki odnosi se na zaključivanje ugovora iako nisu ispunjeni zakonom propisani uslovi, a zatim narušavanje načela javnih nabavki, nepravilnosti u oglašavanju itd.

Državna revizorska institucija je u skladu sa svojim nadležnostima u toku 2017. i 2018. godine (do datuma podnošenja Izveštaja), zbog postojanja osnovane sumnje da je izvršen prekršaj , privredni prestup ili krivično delo, podnela ukupno 494 prijave protiv 720 odgovornih lica. Od podnetih prijava, 425 prijava se odnosi na zahteve za pokretanje prekršajnog postupka protiv 470 odgovornih lica, 32 na prijave za privredni prestup protiv 211 odgovornih lica i 37 na krivične prijave protiv 39 odgovornih lica. Takođe, podneto je 28 informacija nadležnim tužilaštvima na dalje postupanje i ispitivanje da li u radnjama odgovornih lica postoje elementi protivpravnih radnji koje imaju obeležja krivičnog dela. Ovome treba dodati i preporuke upućene nadležnim organima za izmene ili donošenje novih relevantnih zakona i podzakonskih akata. U toku 2017. godine, na osnovu preporuka DRI, izmenjene su ili dopunjene pojedine odredbe Zakona o javnoj svojini, Zakona o zapošljavanju i osiguranju za slučaj nezaposlenosti, Zakona o budžetskom sistemu, Zakona o osnovama sistema obrazovanja i vaspitanja, Zakona o porezu na dohodak građana, Pravilnika o visini troškova za polaganje stručnog ispita zdravstvenih radnika i zdravstvenih saradnika i Pravilnika o ugovaranju zdravstvene zaštite iz obaveznog zdravstvenog osiguranja sa davaocima zdravstvenih usluga.

U diskusiji su učestvovali Goran Ćirić, Momo Čolaković, Milorad Mijatović, Veroljub Arsić, Goran Kovačević i Aleksandra Tomić.

Goran Ćirić je čestitao Radoslavu Sretenoviću na ličnom doprinosu na uspostavljanju ovako važne Institucije i poželeo je narednom sastavu da i dalje jačaju nezavist Institucije. Posebno je pohvalio doprinos Instucije poboljšanju zakona o imovini. Predložio je da se Državna revizorska institucija uključi u problem koji je nastao oko preuzimanja aerodroma u Nišu i da u okviru svojih nadležnosti preispita uslove tog preuzimanja i poslovanje Aerodroma „Konstantin Veliki“ u Nišu, jer je javnost uznemirena različitim tvrdnjama, a DRI je institucija koja neosporno može da da doprinese i utvrdi sve činjenice i okolnosti vezane za ovaj transfer.

Momo Čolaković se zahvalio Radoslavu Sretenoviću na uloženom trudu i radu, nesebičnom zalaganju i borbi u građenju integriteta i nepristrasnosti Državne revizorske institucije, čiji je predsednik bio u proteklih 10 godina. Državna revizorska institucija je najprepoznatljivija institucija u zemlji. Naročito je istakao njenu ulogu u kontroli trošenja javnih sredstava i pruženoj pomoći svim revidiranim subjektima da poboljšaju svoje poslovanje. Saradnja sa Odborom je bila veoma, a doprinos Radoslava Sretenovića u tom pogledu je veliki.

Milorad Mijatović je pohvalio rad Državne revizorske institucije jer svake godine ispuni u potpunosti Planirane aktivnosti za tu godinu. Zahvalio se predsedniku Institucije Radoslavu Sretenoviću za dosadašnji trud i saradnju sa Odborom.

Goran Kovačević je pohvalio rad Institucije i izrazio veliku zahvalnost čitavom timu, na čelu sa Radoslavom Sretenovićem, na očuvanju fiskalnog poretka zemlje i veliko zalaganje za poštovanje finansijskih pravila.

Veroljub Arsić se zahvalio Radoslavu Sretenoviću na izuzetnoj saradnji DRI sa Odborom za finansije i njegovom doprinosu u izgradnji tog odnosa. Pohvalio je standarde koji se koriste u izveštajima DRI i istakao kvalite tih izveštaja, za koje smatra da su među najboljima u Evropi. Radoslav Sretenović može biti zadovoljan jer je ostavio velike zasluge u stvaranju jedne značajne državne institucije.

Aleksandra Tomić je pohvalila izgrađene mehanizme koje poseduje DRI i naglasila veliku ulogu Institucije u učenju donosioca odluka kako i na koji način treba upravljati javnim finansijama.

Nakon završene diskusije, predsednik Odbora je obavestila članove i zamenike članova Odbora da će Odbor utvrditi predlog zaključka o razmatranju Izveštaja o radu Državne revizorske institucije za 2017. godinu na jednoj od narednih sednica, nakon čega će Iveštaj sa predlogom zaključka uputiti Narodnoj skupštini, u skladu sa članom 238. Poslovnika Narodne skupštine.

 Sednica Odbora je zaključena u 10,05 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić